**Festes de la Carxofa Prat (del 7 de març al 5 de maig de 2019)**

**Comencen les Festes de la Carxofa Prat amb el Març Gastronòmic, que arriba al seu 10è aniversari**

**Del 7 de març al 14 d’abril, el Pota Blava, la Carxofa Prat i altres productes frescos del Parc Agrari seran els protagonistes del Març Gastronòmic en 35 restaurants del Prat i 17 ciutats més del Baix Llobregat, el Vallès Occidental i el Barcelonès.**

**El mes d’abril, les festes continuen amb cites culturals i gastronòmiques com La Carxofada del Prat, acompanyant l’àpat amb activitats infantils i familiars, o L’Escarxofa&Jazz, amb un maridatge perfecte entre bona música i arròs amb carxofes.**

Arriben un any més les [Festes de la Carxofa Prat](https://www.elprat.cat/festescarxofa), amb què la ciutat vol compartir la seva oferta agrícola i gastronòmica de proximitat. El tret de sortida de les festes serà el Març Gastronòmic, un certamen que enguany compleix 10 anys i que permet degustar menús elaborats amb els productes més emblemàtics del Prat –el pollastre Pota Blava i la Carxofa Prat- i del Parc Agrari. Posteriorment seguiran fins a principis de maig amb un ampli ventall d’activitats socials i culturals per a tots els públics.

El Prat és un dels principals productors de carxofa de l’entorn metropolità (amb una producció de 1.000 tones anuals en prop de 100 hectàrees de conreus). La major part de la Carxofa Prat es destina a Mercabarna per al consum metropolità. Però, en el mateix municipi del Prat, es concentra una oferta molt variada, que representa tots els cicle de vida de la carxofa, des del conreu fins a la venda i consum, amb molts restaurants que l’inclouen com a ingredient dels seus plats.

**El Març Gastronòmic**

L’Associació de Gastronomia i Turisme (AGT) i l’Ajuntament del Prat organitzen les X Jornades Gastronòmiques del Pota Blava i la Carxofa Prat, conegudes com a Març Gastronòmic, que enguany espera superar les xifres de la darrera edició, en què es van servir més de 5.500 menús als restaurants participants, consolidant aquest esdeveniment com un referent a la província de Barcelona.

Les Jornades Gastronòmiques, que tindran lloc del 7 de març al 14 d’abril, han assolit enguany un nou rècord de ciutats participants, que enguany sumen un total de 18. El Prat serà la capital de l’activitat, que s’estendrà cap a 15 ciutats del Baix Llobregat: Abrera, Begues, Castelldefels, Cervelló, Esparreguera, Gavà, La Palma de Cervelló, Martorell, Molins de Rei, Sant Boi de Llobregat, Sant Joan Despí, Sant Just Desvern, Sant Vicenç dels Horts i Viladecans. El Març Gastronòmic també se celebra a Castellbisbal, L’Hospitalet i Barcelona, amb alguns restaurants vinculats al moviment *Slow Food*.

**Marc Ribas i Artur Martínez, padrins del Març Gastronòmic**

El desè aniversari del Març Gastronòmic està apadrinat per Marc Ribas i Artur Martínez. Marc Ribas s’ha donat a conèixer com a cuiner del programa *Cuines* a partir de 2016 i de *Joc de Cartes* a partir de 2017. L’Artur Martínez és el seu company de viatge gastronòmic: amb el restaurant Capritx (Terrassa), van aconseguir una estrella Michelin i el distintiu Slow Food i continuen caminant junts amb La Taverna del Ciri. Tots dos són xefs bolcats amb la identitat gastronòmica del seu territori que traslladen amb tocs d'autor a la seva cuina. També col·laboren amb aquesta edició D.O. Penedès i Mahou San Miguel, amb la cervesa ecològica no artesanal San Miguel ECO.

**La Carxofada del Prat, entre les principals cites gastronòmiques de l’abril**

Al mes d’abril, també cal destacar altres cites gastronòmiques i culturals, entre les quals destaca [La Carxofada del Prat](https://www.elprat.cat/la-ciutat/guia-agenda/la-carxofada-del-prat-0), que se celebrarà el dia 7 d’abril al Parc d’En Fondo d’en Peixo i l’Avinguda del Canal i s’acompanyarà d’activitats familiars. Una setmana més tard, el dia 14 d’abril, la Capsa acollirà el clàssic [Escarxofa&Jazz](https://www.elprat.cat/festescarxofa), que oferirà als participants un maridatge perfecte entre bona música i arròs amb carxofes.

Cal destacar que el 5 d’abril també se celebrarà al Mercat Municipal del Prat l’esdeveniment “[Cuina al mercat, especial carxofa”,](https://www.elprat.cat/la-ciutat/guia-agenda/cuina-al-mercat-especial-carxofa-prat-1) amb un showcooking i una degustació de Carxofa Prat. Anirà a càrrec dels cuiners de l'associació CookingruPrat.

El punt i final a la Festa de la Carxofa serà el [Fira Tapa](https://www.elprat.cat/la-ciutat/guia-agenda/firatapa-carxofa-prat), que se celebrarà del 3 al 5 de maig. La Plaça de Blanes del Prat de Llobregat acollirà una mostra de tapes, elaborades amb Carxofa Prat, creades per diferents restauradors de la ciutat. S’hi podran tastar les seves propostes gastronòmiques i gaudir d’actuacions musicals i infantils en directe.

Els que vulguin comprar Carxofa Prat o qualsevol altre producte de temporada també ho podran fer cada dissabte al matí al [Mercat de Pagès](https://www.elprat.cat/turisme-i-territori/agricultura-gastronomia-i-producte-local/mercat-de-pages) a la plaça de Pau Casals, on els agricultors hi venen directament, sense intermediaris.

Algunes de les activitats de les Festes de la Carxofa (#CarxofaPrat) requereixen compra de tiquets. Es pot trobar més informació al web [elprat.cat/festescarxofa](https://www.elprat.cat/festescarxofa).

**El Prat de Llobregat, 5 de març de 2019**